Por que se chama ‘La Comarca del Eo’? - Praza Pública\nPor que se chama ‘La Comarca del Eo’?\nLa Comarca del Eo ©\nO outro día, ó ensinarlle a alguén un artigo do último número de ‘La Comarca del Eo’, atopeime cunha pregunta súa, formulada máis ou menos: “E por que se chama ‘La Comarca del Eo’? Non se debería chamar mellor ‘A Mariña’”? Din unha resposta rápida, referíndome non á causa última de quen tivo a idea, que non sei, senón ó cambio das condicións no entorno entre a época na que naceu a Comarca e hoxe, o que explicaría a elección do nome. E logo, quedei pensando e decidín escribir este artigo.\nLa Comarca del Eo, semanario ribadense, leva editados 5235 números, que a un por semana, cun par de excepcións, da máis de 100 anos, retrotraendo o primeiro número a 1919. Naquel momento, cando pouco se titulaba en galego, a elección do castelán era o predeterminado. E xusto despois da I Guerra Mundial (ou Gran Guerra Europea, se se ten outra mira) as comunicacións para transporte tiñan unha aparencia abondo diferente, estando marcadas na zona polo ferrocarril da empresa mineira que explotaba o ferro en Vilaoudriz. O ferrocarril a Vilaoudriz, ferramenta para o transporte mineiro e aproveitado para transporte de persoas, estaba en pleno apoxeo, vertebrando unha comarca que abranguía entre Ribadeo e a Pontenova, e a ambas beiras da ría de Ribadeo e do río Eo, das Figueiras ou Castropol a San Tirso ou máis aló da actual Pontenova. Mentres, os transportes por estrada facían ver moi lonxe lugares como Viveiro. É dicir, nunha época na que as viaxes eran máis longas en tempo, máis curtas en distancia e ben diferentes en condicións, estaba vertebrada unha comarca da costa ó interior por ese ferrocarril que se quixo prolongar, de xeito infrutuoso, ata Ponferrada. Por contra, tiña abondo menos sentido falar da existencia dunha vertebración de territorios costeiros, por moito que se tivera comunicación en base ó mar.\nO ferrocarril marcou o desenvolvemento de toda a zona ó tempo que intensificou as relacións entre as persoas, cando o transporte dependía dos carros máis ca dos camións e os coches eran un luxo que rara vez se vía pasar mentres a xente se desprazaba en transporte comunitario. Ese ferrocarril foi desatendido no seu mantemento, ata a desaparición final do servizo a raíz dun derrube nun túnel en Ove, a pouca distancia da vila de Ribadeo. Túnel cortado, á entrada do que se pode acceder aínda hoxe, chegando dende o pobo por rúas e estradas chas, vías de comunicación feitas aproveitando o antigo trazado da vía. Neses tempos, os 60 do pasado século, o tren, desatendido, lento e con servizo deficiente, non era competitivo para a empresa privada. A perda que supuxo chega ata o de hoxe, cando se quere recuperar o seu trazado para facer unha vía verde de máis de trinta quilómetros, ampliando o xa recuperado. Caeu o tren e hoxe, como amosa o exemplo que da título ó artigo, a ‘Comarca del Eo’ vese como un nome estraño, ó que hai que procurarlle o significado.\nUnha historia para lembrar hoxe, cando esa outra comarca que outro tren axuda a vertebrar, a Mariña e o ferrocarril de vía estreita Ferrol-Xixón (esta vez, de mans dunha compañía que se supón de servizo público), están en perigo.


E agora qué - Manuel Herminio Iglesias - La Región | Diario de Ourense y su provincia, fundado en 1910.\nSi para algo debe valer a política é para evitar conflitos. O acontecido onte no Parlamento catalán, aínda que foi unha declaración de independencia suspendida, pón de manifesto que os que poideron evitar o choque de legalidades que se dá no Estado, non o fixeron cando podían. O enfrontamento arrinca dos errados pasos que hai anos se deron contra os cataláns. Lembremos que eles refrendaron un Estatuto que logo foi pasado pola pedra do Tribunal Constitucional, atendendo a un recurso do Partido Popular. Lembremos tamén a loita contra o idioma do ministro de Educación e sobor de todo o ninguneo do Goberno de Rajoy cara un pobo pacífico, creador de riqueza que ten orgullo de seu. Mais a dereita hoxe pedía aplicar a legalidade do Estado, e veremos se non é pior o remedio ca enfermidade. Que fai falla agora? Un compromiso serio de que a Constitución ten que recoller as sensibilidades nacionais e falar máis de Estado e menos de nación única, pois o importante é a convivencia pacifica.\nE se así non se fai, non tardará moito tempo en que Catalunya termine esquecéndose de España e creando o seu propio Estado. En fin, quédemonos cunha frase: o catastro político tamén se move e nada na vida permanece inmutable eternamente nin merece culto eterno. Ah, e lembremos que agora os pobos non se toman polas armas como noutros tempos. Polo tanto, vexamos a parte positiva e esperemos que se abran portas ó dialogo, pois sempre será bo para todos, cataláns e demais cidadáns que conformamos eso que se chama España.


Re-acciona. Servizos de mellora competitiva para pemes galegas | A transformación dixital, unha tendencia imparable\nA transformación dixital, unha tendencia imparable\n29 Dec A transformación dixital, unha tendencia imparable\nPosted at 09:40h in blog\tby\teditor-web\nQue retos trae consigo o 2021? O cambio de paradigma das empresas xa deu os seus primeiros pasos trala irrupción da pandemia. A crise provocada pola covid-19 cambiou por completo o panorama a nivel mundial e, por iso, as ferramentas que se van ter que empregar a partir de agora serán diferentes.\nBoa parte dos investimentos das empresas deberán ir encamiñados á mellora da ciberseguridade, pero tamén cómpre aumentar os arquivos e os documentos na nube así como dispoñer de equipos portátiles con maior capacidade.\nEn termos xerais, os expertos falan de 3 novos fenómenos que conlevarán desafíos especiais para as empresas a partir de xaneiro: intelixencia artificial, teletraballo e dispositivos.\nA intelixencia artificial desempeñará un papel principal. A súa extensión vai ter consecuencias na ciberseguridade, xa que a superficie de ataque vaise ampliar de xeito exponencial. Polo tanto, haberá que cubrir tamén o aumento dos datos que xeren os sistemas intelixentes con máis capacidade de almacenamento nos centros de datos.\nO 2021 tamén deixará enriba da mesa grandes desafíos para os equipos de TI. Coa adopción do traballo en remoto aparecen novas vulnerabilidades. Polo tanto, a protección dos datos sensibles e dos sistemas empresariais será unha misión primordial, tanto nas oficinas como nos fogares das persoas traballadoras.\nAdemais, os ordenadores terán que actualizarse para ofrecer maior potencia e capacidade de memoria, dous aspectos que axudarán a xestionar o volumen de traballo en calquera lugar.\nO teu negocio está preparado? O programa Re-acciona seguirá ao teu carón neste novo ano para que poidas seguir avazando na mellora competitiva da túa empresa. E lembra que se queres solicitar asesoramento gratuito para o teu negocio tamén podes facelo a través do Igape Responde.


O Consello Parroquial de Verdillo fixo un detallado repaso das propostas trasladadas pola veciñanza a través das asembleas\nO aglomerado da vía da Ponte de Bértoa ao Moucho e a instalación de 10 puntos de luz serán as próximas actuacións\nVenres 9 de novembro do 2018\nO Consello Parroquial de Verdillo reuniuse este venres\nOs consellos parroquiais levan xa dous anos en funcionamento. Dende aquelas primeiras xuntanzas constitutivas foron presentando propostas de todo tipo, abordando problemas, mudando composicións e mesmo agrupándose, como sucedeu nas parroquias de Noicela e Rebordelos, que celebrarán a semana que vén a súa primeira reunión conxunta. En Verdillo, seguindo coas boas prácticas de xuntanzas moi ben ordenadas e documentadas, esta noite fíxose un detallado repaso das propostas trasladadas pola veciñanza a través das asembleas parroquiais.\nVerdillo e Ardaña foron as últimas parroquias nas que se levou a cabo o plan integral de asfaltado das vías secundarias, e, de feito, como indicou o alcalde na xuntanza desta noite, “aínda faltan dúas por facer”. A valoración da actuación, despois de axustar os traballos de limpeza, é positiva, pero a veciñanza xa está pensando en novas actuacións, coma o ensanche da pista das Pozas ao cemiterio.\nOs veciños e veciñas tamén se interesaron polo aglomerado da estrada que comunica A Ponte de Bértoa co Moucho. Será unha das próximas actuacións, porque xa hai unha proposta de contratación e será adxudicada en breve, explicou Evencio Ferrero. O que non terá tan fácil solución será a mellora da seguridade viaria na estrada provincial, porque os técnicos da Deputación, que a visitaron recentemente, non aceptaron a proposta para a instalación de lombos redutores da velocidade. Coma mal menor, a veciñanza propuxo que se reforce a sinalización.\nA seguridade tamén está relacionada coa iluminación, e sobre as peticións recibidas neste sentido, 10 en total, o alcalde anunciou que está previsto atendelas antes de que remate o ano. Entre outras numerosas cuestións, o Consello Parroquial de Verdillo presentou un orzamento para o equipamento audiovisual do centro social e informou sobre as xestións que se están a levar a cabo para coñecer a orixe do topónimo.


salvación – A Nosa Voz\n16/07/2018 por A Nosa Voz\nEste o título dun interesante documento recentemente publicado pola Congregación para a Doutrina da Fe, á fronte da cal está o xesuíta español Luís F. Ladaria. Trátase dunha carta dirixida aos bispos da Igrexa Católica sobre algúns aspectos da salvación cristiá.\nAntes de seguir, convén recordar que os documentos pontificios adoitan titularse coas primeiras palabras en latín e que, á súa vez, xa nos dan a clave do documento en cuestión que, neste caso, comeza así: «Dispuxo Deus na súa sabedoría revelarse a Si mesmo e dar a coñecer o misterio da súa vontade (cf. Ef 1, 9), mediante o cal os homes, por medio de Cristo, Verbo encarnado, teñen acceso ao Pai no Espírito Santo e fanse consortes da natureza divina (cf. Ef 2, 18; 2 P 1, 4). [?] Pero a verdade íntima sobre Deus e sobre a salvación humana maniféstasenos pola revelación en Cristo, que é a un tempo mediador e plenitude de toda a revelación (DV 2)»\nDixemos que se trataba dunha carta dirixida aos bispos, pero iso non impide que a poidamos ler tamén todos os demais, xa que o tema tratado é de vital interese para todos.\nEste breve documento publicouse a finais do mes de febreiro pero pasou bastante desapercibido, quizais por coincidir coa publicación da exhortación Gaudete et exultate do papa Francisco.\nÉ un documento interesante, porque en menos de trinta páxinas móstranos como o centro e o artífice da salvación humana atópase en Xesucristo, o Fillo de Deus. A salvación é un don gratuito de Deus e non se debe aos nosos méritos.\nComeza o documento facendo unha análise das transformacións culturais de hoxe e como impactan no significado da salvación cristiá. Denúncianse neste capítulo os erros do neo-pelaxianismo e o neo-gnosticismo. Disto mesmo falaranos tamén o Papa na exhortación antes citada, cando nos advirte dos perigos que podemos atopar no camiño da santidade.\nContinúa a carta Placuit Deo constatando a aspiración humana á salvación. O home percíbese como un enigma e busca a felicidade con todos os medios que ten ao seu alcance, pero atópase con que nada creado pode satisfacelo por completo. Tampouco nos satisfai a idea de que só se salve a nosa alma. A salvación que nos anuncia a fe non concirne só á nosa interioridade, senón ao noso ser integral. É a persoa completa, de feito, en corpo e alma, que foi creada polo amor de Deus ao seu xeito, e está chamada a vivir en comuñón con El (PD 7).\nNo capítulo cuarto preséntanos a Cristo como o nome e o rostro da salvación. Para iso recórdanos unha coñecida e preciosa cita de Benedicto XVI en Deus caritas est: «Non se comeza a ser cristián por unha decisión ética ou unha gran idea, senón polo encontro cun acontecemento, cunha Persoa, que dá un novo horizonte á vida e, con iso, unha orientación decisiva».\nNo capítulo seguinte, invítanos a comprender como Xesucristo dispuxo a necesaria mediación salvífica da Igrexa, especialmente a través dos sacramentos.\nConclúe o texto animándonos a comunicar a fe mentres esperamos ao Salvador, para que sexan moitos os que o coñezan.\nCategorías OpiniónEtiquetas salvación, XesucristoDeixa un comentario\nUnha fe operativa na caridade, por Mons. Alfonso Carrasco 20/10/2020\nMisioneiros: “Aquí estou, envíame” 19/10/2020\nDomund 2020 16/10/2020\nCurso de iniciación á cociña organizado por Cáritas 15/10/2020\nO mito da superpoboación 14/10/2020\nVídeo de Cáritas “Como na casa, en ningures” 14/10/2020\nA historia non se escribe con «H» 13/10/2020\nA celebración da Eucaristía dominical 08/10/2020\nAs persoas primeiro 07/10/2020\nA conversión pastoral da comunidade parroquial 06/10/2020


A crema solar non serve para nada… – ERDATI\nA crema solar non serve para nada…\nPosted by artai on 08/07/2014 08/07/2014\n…isto é o que parece que moitos pensan ao non usar estas locións cando van á praia ou á piscina. O peor de todo é que a maioría destas persoas coñecen os riscos aos que se expoñen, pois as incansables campañas que todos os anos escoitamos nos medios fan que sexa imposible ignorar o potencial perigo da radiación solar, en concreto da radiación ultravioleta (UV) que a compón.\nAs molestas queimaduras solares e mais o cancro de pel son dous claros exemplos das consecuencias que trae consigo a exposición solar no verán, aínda así hoxe traémosvos un exemplo moito máis sorprendente.\nA patoloxía da que estamos a falar é a dermatoheliosis unilateral (estes médicos sempre cos seus tecnicismos). Trátase dun caso bastante raro no cal unha parte da cara envellece máis rápido cas outras.\nA dermatoheliosis unilateral fai que un dos a lados da cara envelleza máis á présa ca o outro.\nEsta patoloxía foi observada nun home de 69 anos ao cal o seu traballo de condutor de camións fixo que durante 28 anos o lado esquerdo da súa cara sufrira unha maior exposición aos raios UV-A (ultravioleta A), os cales aos estar próximos á frecuencia da luz visible no son bloqueados polo vidro, ao contrario dos raios UV de maior frecuencia. Isto fixo que sufrira unha serie de problemas asociados a esta exposición acelerando o envellecemento da pel, mais só dun lado, deixando ao outro envellecer a un ritmo normal.\nÉ por isto que esta imaxe pode ser tomada como unha unha visión a dúas liñas temporais alternativas, a dereita na que este home non infravalorou os riscos da radiación solar e a esquerda na que decidiu ignorar os seus perigos. Dúas decisións, dous destinos.\nO certo é que non hai que ser tan melodramático pois lembremos que esta patoloxía non é moi común, aínda así non deixa de ser un aliciente a maiores para non deixar o protector solar na casa.\nVía | The New England Journal of Medicine\nArtigo anterior Entrevista ás “Ataque Escampe”\nArtigo seguinte Es un adicto as redes sociais? Comproba se tes algún dos 10 síntomas\n08/07/2014 ás 13:11\nUnha entrada xenial cunha temática que eu como enfermeira considero de vital importancia e que para moitos non son máis que falacias…\n09/07/2014 ás 21:43\nEste é un claro exemplo no que unha imaxe pode ser moito mais convincente que miles de argumentos 😉


Ribadeo de Tapeo entra na recta final tras servir unhas dez mil tapas . Novas sobre Ribadeo | Turismo Ribadeo\nRibadeo de Tapeo entra na recta final tras servir...\nO luns no Voar celebrarase o concurso en directo para elixir as mellores\nRibadeo de Tapeo entra na recta final tras servir unhas dez mil tapas\nRibadeo de Tapeo, as xornadas de cociña en miniatura que se celebran xa desde fai trece anos no concello ribadense, entran na súa recta final tras unha semana na que, segundo as estimacións do Concello, os 44 establecementos participantes serviron unhas 10.000 tapas.\nDado que cada unidade custa 1,5 euros, o movemento económico só en tapas xa supera os 15.000 euros.\nPero máis aló deste dato, Ribadeo de Tapeo contribúe a dinamizar o lecer do concello, tratando de recuperar unha tradición instaurada en Ribadeo pero que vai a menos nos últimos anos, as roldas de chateo.\nSon xa trece anos e ao remate deste Ribadeo de Tapeo haberá que valorar os resultados e se se preciso dar un xiro ás xornadas para dinamizalas tras o éxito rotundo que supuxeron desde a súa instauración.\nO dato das máis de dez mil tapas servidas nunha semana deuno onte a concelleira de Turismo, Ana Martínez.\nDixo que «supón un éxito como todos vos anos, xa que aínda quédanos esta última fin de semana que agardamos que sexa un broche final como nas edicións anteriores, onde excédense estas cifras nunha cantidade bastante importante».\n«Os establecementos en xeral están moi contentos coa participación, e escoitando ao público que proba as tapas din que hai innovación, tapas diferentes e combinacións suxestivas. Polo tanto, para quen aínda non se achegou a Ribadeo a degustar este gastrofestival quero convidalos a vir gozar dá fin de semana a Ribadeo, co xogo de sabores do Ribadeo de Tapeo e todo ou que supón tamén a nivel cultural e de actividades que poderán atopar durante lestes días», engadiu.\nE no marco deste programa alternativo, hoxe haberá unha visita guiada a partir das 10.00 horas en As Catedrais e no Teatro o concerto de As Letras Galegas.\nOs clientes tamén optan a premios, selando cartóns coas tapas que consuman e elixindo a tapa do público.\nE o luns, no Voar, ás cinco da tarde, será o concurso cun xurado profesional, entre outros, con Yayo Daporta.


O Concello de Outeiro de Rei crea unha serie de parques con froiteiras - Terrachaxa.com\n8 horas Sanidade suspende as competicións do deporte federado autonómico\nO Concello de Outeiro de Rei crea unha serie de parques con froiteiras\nO Concello de Outeiro de Rei vén de crear unha serie de parques temáticos de froiteiras co obxectivo de poñer en valor as zonas verdes das distintas urbanizacións do termo municipal.\nAsí, polo momento ten creadas catro zonas, dúas no Salete, un parque de castiñeiros e outro de ameixeiras, e outras dúas nos Alargos, unha de maciñeiras e outra de cerdeiras. En total, nas dúas zonas plantáronse 23 árbores de diferentes variedades e en cada un destes espazos instalouse un pequeno panel informativo.\nTres das catro zonas froiteiras foron ubicadas en parques infantís para fomentar o uso das zonas verdes.\nTal e como comentou o alcalde, José Pardo Lombao, estes parques xorden pola celebración dun curso organizado polo Concello sobre poda, enxerto e plantación de frutais, impartido pola empresa Nuevos Jardines nos meses de febreiro e marzo e no que participaron un total de 15 persoas. Parte das prácticas incluían a plantación e foron as persoas participantes no curso as que plantaron as cerdeiras e maciñeiras.\nO curso tivo unha duración de 20 horas e os parquea supuxeron un investimento de 23.012,58 euros. Segundo indicou Pardo Lombao, é importante que as árbores supoñan dar valor á zona pero tamén aportar os froitos para os veciños.\nINVESTIMENTOS NA ZONA\nO alcalde lembrou tamén que está en fase de contratación o proxecto de unión das urbanizacións de Triacua e O Salete a través de beirarrúas e aparcamentos pola marxe esquerda para facilitar o movemento peonil dos veciños e unificar tamén deste xeito a zona.\nParalelamente se está a contruír unha pista polideportiva de formigón para facilitar a práctica deportiva aos moitos veciños da zona. Este proxecto ten un orzamento de 170.000 euros e subvencionarase con fondos propios e a través do Plan Único da Deputación.\nPor outra banda, o alcalde comentou tamén que está todo listo para que poda contruírse un centro comercial na zona de Triacua. “Trátase dunha iniciativa privada e a única función nosa era a recalificación dos terreos e iso está feito, polo tanto só queda esperar que vaia para diante”, explicou o alcalde, que tamén destacou que “hai población necesaria na zona para que sea rendible”.\nEtiquetas froiteirasO SaleteOs AlargosOuteiro de ReiTriacuaurbanizacións\nSeguinte O Concello de Riotorto alerta dunha estafa de falsos comerciais de compañías eléctricas


Acudimos á Festiciencia de Ponteceso – Ciencias Cruzadas\nÁ celebración acudiron varios centros da zona, entre os que se atopan Malpica, Ponteceso, Fisterra etc onde cada un levaba os seus traballos e experimentos para mostrarllos á xente que acudiu, no caso do noso centro acudiron rapaces de primaria e da ESO. Cada centro contaba co seu propio posto. Ao chegar a cada participante déronlle unha acreditación personalizada e máis unha camiseta co logo da celebración.\nAdemais no evento, estaban organizadas unhas actividades en conxunto, así como, unha actuación científica dun mago, talleres de papiroflexia, talleres de drons e, para rematar tiveron unha conferencia do biólogo Ángel Carracedo.\nDurante a actividade, os participantes, podían acceder a froitas e bebidas, situadas na entrada do recinto, ademais á hora do xantar, os rapaces foron levados en dous grupos á Casa dos Veciños, onde se lles entregou a cada un o seu propio xantar.\nPublicado por aanaacaastro\nVer todos os artigos de aanaacaastro\nPrevious postAcudimos ao ensaio do MARUMASAT IV\nNext postTaller de frío na UDC\nRepasando formulación, ións (catións e anións) antes da comida 😉🧪 #ciencianapraia\nHoxe tocou clase de xeoloxía, tecnoloxía, xeografía e historia, lingua estranxeira e educación física todo en contexto 😉👌🏻#meteora @undertaking_recycling_creating #unrecre #erasmusplus #erasmuslife 🇬🇷🇪🇺\nVisita ao Museo da Cidade de Volos, interdisciplinar e interactivo, con espazo tamén para a ciencia e a tecnoloxía 💡🔌\nO alumnado de 4º ESO traballa estes días nos seus proxectos de realidade virtual 👩💻 👨💻 con CoSpaces no marco do programa D’tec\nPresentando os nosos proxectos de reciclaxe e emprendemento @undertaking_recycling_creating #erasmusplus #erasmuslife ♻ 💰\nDe viaxe co proxecto Erasmus+ @undertaking_recycling_creating visitamos o museo de tecnoloxía da antiga Grecia, interactivo e moi inspirador 👌🏻🇬🇷


Fundación HERACLES - O Cenor – Obradoiro CAB cae con claridade na súa visita a Culleredo (69-41)\nO Cenor – Obradoiro CAB cae con claridade na súa visita a Culleredo (69-41)\nEste pasado sábado, o Cenor – Obradoiro CAB desprazábase ata Culleredo para a disputa do seu primeiro encontro como visitante nesta tempada. Un encontro no que os obradoiristas volveron para Santiago cunha derrota nun encontro mellorable.\nO KFC Culleredo amosouse superior en tódalas facetas do xogo, acadando cómodas vantaxes dende o inicio. Co paso dos minutos os visitantes ían encontrando mellores sensacións e lograban competir de igual a igual no segundo cuarto. Sen embargo, a volta de vestiarios lonxe de seguir con esta dinámica, o C.B. Culleredo volveu a imprimir un ritmo de xogo ao que os obradoiristas non puideron contestar.\nXa nos últimos dez minutos, os de Santiago lograban mellorar o seu nivel de intensidade, pero a falta de acerto no lanzamento exterior facía imposible que se reducisen as diferenzas, pechando o partido cunha clara vitoria para o KFC Culleredo.\nOs parciais por cuartos foron: 19-8, 20-16, 16-4 e 14-13.\nA vindeira xornada, o Cenor – Obradoiro CAB recibirá o sábado, a partir das 12:00 horas, no pavillón Lorenzo da Torre ao Basquet Coruña.


O concello de Ames contratará a tres mulleres vítimas de violencia de xénero | Concello de Ames\nEsta aqui: Inicio » Actualidade » O concello de Ames contratará a tres mulleres vítimas de violencia de xénero\nAs traballadoras do CIM, Centro de Información da Muller de Ames, ultiman estes días o proceso para a contratación de tres mulleres vítimas de violencia de xénero. A acción realízase a través de subvencións destinadas ao fomento da contratación de mulleres que sofren violencia de xénero e no ámbito de colaboración coas entidades galegas. Particularmente neste caso a contía da subvención ascende a 64.079,76 euros e outórgaa a Secretaría Xeral de Igualdade.\nNesta ocasión a contratación farase despois de que o CIM presente ofertas nominativas á Secretaría Xeral de Igualdade. As candidatas deben cumprir os requisitos esixidos por esta entidade: deben estar inscritas no SPEG (Servizos de Emprego Público de Galicia), ter cesado a convivencia co agresor e acreditar legalmente esta circunstancia, cuestión que poden facer a través de orde de afastamento, sentenza xudicial ou informe do departamento de Servizos Sociais do Concello.\nOs contratos terán vixencia de 9 meses para dúas das contratadas e de un ano para a terceira. A previsión é que comecen a traballar en distintos departamentos municipais entre finais do mes de agosto e principios do mes de setembro.\nPara a concelleira de Servizos Sociais e Promoción da Igualdade, Luísa Feijóo, "esta é unha forma de contribuír ao seu empoderamento como mulleres. A mellor forma é que se sintan realizadas social e laboralmente tendo un traballo q lles permite unha independencia económica á vez que lles proporciona experiencia e incorporación ao mercado laboral”.\nRevista AmsGo: "Ames contrata a tres mulleres vítimas de violencia de xénero"


Atlántica 2013 » José Campanari\nAutor e contador de historias, actor e director teatral. Un observador de situacións cotiás, un amante dos pequenos conflitos que nos fan medrar, un construtor de camiños por onde andar as historias, un camiñante incansable que che convida a dar un paseo polo universo a memoria.\nNacín en Chacarita, un alegre barrio ás portas do cemiterio de Buenos Aires, no seo dunha familia de orixe italiana. Medrei rodeado de xastres, modistas, cociñeiras e tendeiros que me ensinaron a abrigar, dar para comer e atender xentilmente ás persoas.\nTraballei como delineante, empregado administrativo, tendeiro ocasional, pinche de cociña, profesor de teatro, expresión corporal e outras expresións artísticas, axudante de direción, director teatral, actor e clown.\nDespois de varios anos de transitar escenarios en silencio como clown mudo, en 1990 tomei a palabra para contar as miñas propias historias de viva voz.\nEn 1995 subín a un avión rumbo a Colombia para participar nun encontro de contadores de historias e lendas. Máis tarde outro avión tróuxome a España e desde entón non paro de viaxar, en todo tipo de transporte,\nlevando as miñas historias por grandes cidades, cidades pequenas, pobos e mesmo aldeas.\nParticipei en festivais de narración oral en Arxentina, Uruguai, Colombia, Perú, Ecuador, Portugal, Francia e España.\nAdemais continúo desenvolvendo a tarefa de actor e director teatral participando en montaxes de compañías como Berrobanbam, Mohicania, Matarile teatro e Sapristi Teatro, entre outras.\nInvento algunhas historias que pasan da imaxinación ao papel e escribo artigos sobre a arte de contar historias de viva voz que son publicados en revistas especializadas na narración oral e nas artes escénicas.\nDesde 1998 estou fincado en Galicia, abrigando e dando para comer aos meus amigos e atendendo xentilmente a quen queira escoitar historias.


V-Rocket CrewRoy Panton & Yvonne Harrison + Transilvanians | As Furnas\nRoy & Yvonne constitúen un dos primeiros duetos de ska e rocksteady da escena musical xamaicana, con imperdibles carreiras musicais, tanto coma parella artística coma en solitario.\nRoy Panton comezou a súa carreira musical dende moi novo, e cando rematou a escola decidiu tomar en serio a súa paixón pola música e apostar polos escenarios.\nA finais de 1950, Roy Panton e Stranger Cole ficharon polo produtor Duke Reid, gravando así dúas cancións tituladas Freedom Land e Adam & Eve baixo o nome de The Rovers, un nome que xa non volverían utilizar porque despois desa gravación cada un seguiu camiños diferentes.\nLamentablemente esa gravación nunca vería a luz.\nRoy gravou algunhas cancións con Monty Morris nos estudios de Coxsone Dood. Así foi como, por suxestión de ‘Sir Coxsone’, Roy Panton e Millie Small comezaron a cantar xuntos e conseguiron ser un dos duetos máis prolíficos da illa, deixando prensadas moitas gravacións baixo o nome ‘Roy and Millie’.\nPor desgraza, tras a marcha de Millie a Inglaterra con Chris Blackwell coma manager, Roy volveu atoparse sen parella. Pero iso non duraría moito tempo.\nNo outono de 1962, a casualidade fixo que Yvonne e Roy se coñecesen e gravasen o seu primeiro single coas cancións Two Roads e Join Together no estudio WIRL, dirixido por Edward Seaga e que despois sería propiedade de Byron Lee (Dynamic Sounds Studios).\nA súa magnífica interpretación e a compatibilidade perfecta das súas voces fixeron que Roy e Yvonne comezasen unha nova andaina xuntos, no que sería un dos duetos máis demandados no país.\nNos anos seguintes a parella de mozos compartiría escenario con grandes músicos coma Jackie Wilson, Doris Troy, The Merrymen ou Ray Charles. Tamén cantaron para Byron Lee nas súa famosas festas de fin de ano en 1963 e 1964. Precisamente neste último ano uns novísimos Roy & Yvonn aparecerían na mítica gravación do Sombrero Club.\nMáis tarde cada un seguiría o seu camiño, deixando as súas carreiras musicais ao pouco tempo.\nCase 50 anos despois vólvense atopar e voltan aos escenarios.\nUn dos momentos máis esperados, tras a volta aos escenarios destas lendas xamaicanas en 2013, é o seu regreso aos estudios.\nUn single e un longa duración con novas gravacións en estudio publícanse tras as catro décadas que tiveron que pasar para que o dúo se reencontrase e podermos gozar de novo material de dous artistas clave da época dourada do ska e rocksteady xamaicanos.\nTransilvanians fórmanse no ano 2004 na cidade de Vigo.\nA banda está composta por músicos experimentados de outras bandas da escea viguesa de estilos moi dispares.\nO que os leva a unirse é a paixón que senten por estilos de música negra coma o soul, funk, R&B e moi especialmente polo ska, rocksteady e o early eeggae xamaicanos.\nTodo isto unido á súa afección polo xénero de terror, o western, a serie B e a ciencia ficción conforman unha proposta canto menos orixinal.\nXunto a composicións propias tamén interpretan temas de The Skatalites, The Temptations, The Melodians, Georgie Fame ou os británicos The Clash.\nNestes anos de traxectoria editan catro traballos discográficos e fan centos de concertos pola xeografía estatal e internacional (Portugal, Alemaña, Bélxica…) co seu propio repertorio ou apoiando a artistas como Roy Ellis aka Mr. Symarip, lenda do reggae ao que acompañan de maneira habitual en directo e co que gravaron no 2012 o seu novo single You Can’t Leave Now.\nEditan no 2013 Kings Of Catacomb Reggay, un EP composto por 4 novas cancións que presentan por toda Europa. Para rematar ese ano son galardoados co premio da música galega como mellor banda na categoría Reggae, Ska & Mestizaxe.\nEste presente 2014 (décimo aniversario da banda) aproveitarán para editar o seu esperado novo longa duración, apoiarán en vivo a outros artistas pioneiros xamaicanos e preparan o segundo tour europeo, que os levará nos meses de xullo e agosto por Francia, Alemaña, Bélxica, Holanda e Polonia, entre outros paises.\n- Charly "Doctor C" Varela – Guitarra\n- Javier Marcos – Voz e percusión\n- Nestor Meizoso – Baixo\n- Xabi "Space Duke" Vieitez – Piano & Hammond\n- Kino "Little Cobra" – Batería & voz\n- Pedro Farinhas – Saxo & percusión\n- Antonio Rodríguez – Trombón & voz\n- 2010 VAMPIRE LOVER - CD (ZombieJ Records)\n- 2011 CANTA HISTORIA NA BARRIADA, XX ANOS DE SKACHA – Transilvanians inclue ‘The Ghost of Bouzas’ (La Contra Records)\n- 2012 A TRIBO TODA BAILA – TRIBUTO A OS RESENTIDOS Transilvanians inclue ‘En Kampuchea’ (Wea Spain)\n- 2013 THE CLASH GOES JAMAICAN Transilvanians inclue ‘Gates of the west’ (Golden Singles Records)\nMáis info en http://www.transilvanians.com/


MT805A - Axudas para o pago por compromisos silvoambientais e climáticos e de conservación de bosques. - Sede Electrónica - Xunta de Galicia\nMT805A - Axudas para o pago por compromisos silvoambientais e climáticos e de conservación de bosques.\nConvocatoria 2018 En prazo: 12/04/2018 - 30/04/2018\n1. Esta orde ten por obxecto establecer as bases reguladoras e a convocatoria para o ano 2018 da aplicación das axudas correspondentes ás operacións da submedida 15.1: Pagamento por compromisos silvoambientais e climáticos (procedemento MT805A).\nEstas axudas consisten nun pagamento anual por hectárea, durante un período de 6 años, para compensar as persoas beneficiarias que se comprometan voluntariamente a levar a cabo operacións consistentes en cumprir un ou varios compromisos silvoambientais e climáticos, pola totalidade ou parte dos custos adicionais e as perdas de ingresos como consecuencia dos compromisos subscritos.\n2. Esta axuda ampárase no artigo 34 do Regulamento (UE) 1305/2013 do Parlamento Europeo e do Consello, do 17 de decembro de 2013, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader) e que derroga o Regulamento (CE) 1698/2005 do Consello. Ampárase no Programa de desenvolvemento rural 2014-2020, dentro da medida 15: Servizos silvoambientais e climáticos e conservación dos bosques.\n3. As axudas concedidas ao abeiro destas bases reguladoras teñen unha dobre finalidade: por un lado, a conservación e recuperación do bosque natural, substituíndo as formacións existentes de eucaliptais por formacións nativas e, por outro, a mellora do estado de conservación das zonas de turbeiras e queirogais húmidos, coa eliminación de plantacións de eucaliptos.\n1. Considéranse subvencionables as perdas de ingresos e custos adicionais derivados dos compromisos adquiridos en relación coas seguinte actividades:\na) Substitución de eucaliptos por frondosas (Quercus spp. e Betula alba).\nb) Eliminación de eucaliptos en zonas de turbeira e queirogais húmidos.\n2. A superficie subvencionable aparecerá recollida como de uso forestal no Sixpac.\na) No caso de substitución de eucaliptos por frondosas, debe estar plantada con eucaliptos polo menos nunha porcentaxe do 50 % do recinto Sixpac, cunha densidade mínima de 500 plantas/hectárea. A superficie mínima obxecto de axuda será se 1.000 m2.\nb) No caso de eliminación de eucaliptos en zona de turbeiras e queirogais húmidos, debe estar plantada nunha porcentaxe do 30 % do recinto Sixpac, cunha densidade mínima de 100 plantas/ha. A superficie mínima obxecto da axuda será de 1.000 m2.\n3. Non se considera subvencionable a substitución de eucaliptos naqueles terreos que teñan a consideración de terreo agrícola, aqueles que fosen implantados sen a preceptiva autorización ou aqueles que estean dentro do período de mantemento dunha medida de forestación.\n4. As actuacións obxecto da subvención deberanse axustar á lexislación vixente e, en particular, a persoa interesada deberá contar coas licenzas e autorizacións preceptivas que sexan exixibles polas diferentes administracións públicas competentes e entidades vinculadas ou dependentes delas ao abeiro da normativa sectorial que puider resultar de aplicación. No caso de ser aprobada, a actuación entenderase autorizada no ámbito da Dirección Xeral de Patrimonio Natural.\n5. En ningún caso serán subvencionables aquelas actuacións que xa foron obxecto de financiamento con cargo ao PDR 2007-2013 ou PDR 2014-2020, salvo que transcorresen máis de 5 anos desde o último pagamento.\n6. Non serán subvencionables os gastos anteriores á solicitude de axuda.\nPoden ser persoas beneficiarias destas axudas as persoas físicas e as persoas xurídicas sen ánimo de lucro, cando sexan propietarias, arrendatarias ou xestoras de terreos forestais, así como as comunidades de montes veciñais en man común.\n- En ningún caso poderán ter a condición de beneficiarias as persoas e entidades nas cales concorra algunha das circunstancias previstas no artigo 10.2 da Lei 9/2007, do 13 de xuño, de subvencións de Galicia.\n- Tampouco poderán ser beneficiarias aquelas empresas que entren dentro da categoría de empresas en crise, de acordo coa definición do Regulamento (UE) 702/2014 da Comisión, do 25 de xuño, polo que se declaran determinadas categorías de axuda nos sectores agrícola e forestal e en zonas rurais compatibles co mercado interior, en aplicación dos artigos 107 e 108 do Tratado de funcionamento da Unión Europea, nin as empresas que estean suxeitas a unha orde de recuperación pendente tras unha decisión da Comisión que teña declarado unha axuda ilegal e incompatible co mercado común.\nOrde do 3 de abril de 2018 pola que se establecen as bases reguladoras e a convocatoria para o ano 2018 das axudas para o pagamento por compromisos silvoambientais e climáticos e de conservación de bosques, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020 (DOG nº 70 do 11 de abril de 2018).\nExtracto da Orde do 3 de abril de 2018 pola que se establecen as bases reguladoras e a convocatoria para o ano 2018 das axudas para o pagamento por compromisos silvoambientais e climáticos e de conservación de bosques, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2014-2020 (DOG nº 70 do 11 de abril de 2018).\n12/04/2018 - 30/04/2018\nO prazo de presentación da solicitude única comezará a contar o día da entrada en vigor desta orde e finalizará o 30 de abril de 2018, ambos inclusive.\nAs persoas interesadas deberán presentar, xunto coa solicitude única, a seguinte documentación:\nAcreditación, de ser o caso, da persoa representante que figure na solicitude por calquera medio válido en dereito, de acordo co disposto no artigo 5 da Lei 39/2015, do 1 de outubro, do procedemento administrativo común das administracións públicas.\nNo caso de persoas arrendatarias, documento que acredite esa condición e certificación da persoa propietaria da dispoñibilidade dos terreos.\nNo caso de comunidades de montes veciñais en man común, certificación do acordo da asemblea xeral conforme se autoriza a xunta reitora para solicitar axudas.\nNo caso de asociacións, acordo da xunta de goberno ou figura similar para solicitar axudas á Consellería de Medio Ambiente e Ordenación do Territorio e documento que acredite a condición da entidade como xestora das terras para as cales se solicita a axuda (acordo de custodia, contrato de alugamento..).\nNo caso de que o terreo obxecto dos traballos sexa propiedade de varias persoas copropietarias, deberase acreditar o consentimento de todos/as eles/elas e a representación da persoa solicitante para realizar a acción obxecto da subvención.\nUnha memoria técnica en que se indique expresamente a superficie sobre a cal solicita o compromiso. Esta memoria deberá conter, ademais, a seguinte información: a masa de eucaliptos que vai ser eliminada, superficie obxecto de actuación, densidade, forma de eliminación, así como, no caso de substitución por frondosas, identificación da/s especie/s que se vai plantar e a forma de levar a cabo a dita substitución.\nCopia do instrumento de ordenación forestal ou da certificación forestal sustentable, no caso de que as tivese.\nNIF da persoa xurídica ou entidade solicitante.\nDocumento que acredite a titularidade do terreo.\nEstar ao día nas obrigas tributarias coa Axencia Estatal da Administración Tributaria.\nCertificado de estar ao día do pagamento coa Consellería de Facenda.\nNo caso das comunidades de montes, comprobarase de forma interna, na Sección Provincial do Rexistro Xeral de Montes Veciñais en Man Común, a posesión dos estatutos en regra, e deberá figurar a composición da xunta reitora actualizada conforme os parámetros da Lei 13/1989, do 10 de outubro, de montes veciñais mancomunados, e do Decreto 260/1992, do 4 de setembro, polo que se aproba o regulamento para a execución da dita lei.\nInscrición, de ser o caso, no Rexistro de Asociacións.\n2. A tramitación do procedemento regulado nesta orde require a incorporación de datos en poder das administracións públicas. De conformidade co disposto no artigo 28 da Lei 39/2015, do 1 de outubro, do procedemento administrativo común das administracións públicas, presumirase que a consulta ou obtención é autorizada polas persoas solicitantes, salvo que conste no procedemento a súa oposición expresa. No caso de que non sexa autorizado o órgano xestor para realizar esta operación, deberán achegar os documentos comprobantes dos datos, nos termos exixidos polas normas reguladoras do procedemento.\n3. A presentación da solicitude do pagamento da prima anual de mantemento por parte da persoa interesada ou representante comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a consellería competente en materia de facenda da Xunta de Galicia, segundo o establecido no artigo 20.3 da Lei 9/2007, do 13 de xuño, de subvencións de Galicia. Con todo, a persoa solicitante ou representante poderá denegar expresamente o consentimento; neste caso, deberá presentar as certificacións nos termos previstos regulamentariamente. Entenderase denegación expresa no caso de que na solicitude única non estea marcado o recadro de dar o consentimento para a consulta de datos de estar ao día coa AEAT, coa Consellería de Facenda e coa TXSS.\nAs persoas ou entidades deberán presentar, tanto para a solicitude da axuda como para o seu pagamento, unha solicitude única de acordo co establecido na Orde do 6 de febreiro de 2018 pola que se regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao sistema integrado de xestión e control (DOG núm. 30, do 12 de febreiro de 2018).\nA presentación da solicitude única realizarase unicamente por medios electrónicos a través do formulario electrónico normalizado accesible desde a sede electrónica da Xunta de Galicia, https://sede.xunta.gal, de conformidade co establecido nos artigos 16 da Lei 39/2015, do 1 de outubro, e 24.2 do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes. Os solicitantes poderán optar por:\na) Realizar persoalmente a súa solicitude, para o cal precisan dispor dun certificado dixital con vixencia.\nCoas solicitudes as persoas interesadas deberán achegar os documentos ou informacións previstos nesta norma, salvo que estes xa estean en poder da Administración xeral e do sector público autonómico de Galicia; neste caso, as persoas interesadas poderanse acoller ao establecido no artigo 28.3 da Lei 39/2015, do 1 de outubro, do procedemento administrativo común das administracións públicas, sempre que se faga constar a data e o órgano ou a dependencia en que foron presentados ou, de ser o caso, emitidos, e cando non transcorresen máis de cinco anos desde a finalización do procedemento a que correspondan.\nA documentación complementaria presentarase preferiblemente por vía electrónica. As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exíxa ou existan dúbidas derivadas da calidade da copia, a Administración poderá requirir de maneira motivada a exhibición do documento orixinal para a comprobación da copia electrónica presentada.\nA presentación electrónica será obrigatoria para aqueles suxeitos obrigados á presentación electrónica. Se algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\nEsta documentación complementaria presentarase electronicamente empregando calquera procedemento de copia dixitalizada do documento orixinal. Neste caso, as copias dixitalizadas presentadas garantirán a fidelidade co orixinal baixo a responsabilidade da persoa solicitante ou representante. A Administración poderá requirir a exhibición do documento orixinal para a comprobación da copia electrónica presentada segundo o disposto nos artigos 28 da Lei 39/2015, do 1 de outubro, e 22.3 do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes.\nPrazo de resolución: Sete meses\nMT804B Axudas para a conservación, protección e mellora das árbores e formacións senlleiras de Galicia.\nMT807C Sorteo de permisos en coutos de pesca fluvial (Modalidade inclusión nun grupo).\n11/01/2018 - 14/11/2018\n16/07/2016 - 13/11/2016


Marea de Vigo levará ao pleno do vindeiro mércores unha moción para que audasa page integramente o IBI da AP-9. | Noticias Vigo\nMarea de Vigo levará ao pleno do vindeiro mércores unha moción para que audasa page integramente o IBI da AP-9.\nRubén Pérez: “Non é aceptable que Audasa siga ‘sangrando’ á cidadanía con peaxes, dea un servizo absolutamente deficitario e que non exista ningún retorno ás arcas públicas.”\nPublicado por Noticias Vigo o día 22/06/2018 na sección de Galicia,Marea Vigo,Política,Vigo\nA AP-9 é a única vía que non paga o 95% do IBI grazas ás bonificacións previstas nunha lei aprobada en 1972, en pleno franquismo, en materiade construción, conservación e explotación de autoestradas en réxime de concesión. Trala última prórroga feita na época do goberno de Aznar, a concesiónestendíase ata o máximo permitido, 75 anos, consagrando deste xeito o que hoxe é unha realidade: a día de hoxe segue a gozar do mesmo nivel de redución no pago do IBI que a lexislación franquista lle estableceu no seu día.\nPor outra banda, e segundo se reflicte na moción da Marea de Vigo, “un de cada dous euros que as galegas e os galegos pagamos nas peaxes da AP-9 é beneficio antes de impostos, e un de cada tres euros é beneficio neto para a empresa concesionaria.”\nMarea de Vigo considera esta situación insostible, e, na mesma liña, non comparte o criterio anunciado polo novo Ministerio de Fomento en canto á liberalización das peaxes soamente ás autoestradas cuxa concesión remata entre este ano e 2021, senón que considera que deben ser incluídas outras como a AP-9, cuxas inversións están absolutamente amortizadas, aínda que a súa concesión remate despois do 2021 e considera que o anuncio do Ministerio sobre auditar os custes e as licitacións das autoestradas rescatadas polo Estado, debería aplicarse tamén á AP-9.\nNos acordos da moción, o grupo municipal da Marea de Vigo pedirá que se aprobe instar ao Goberno do Estado a realizar as accións oportunas que permitan aos concellos por onde transcorre a AP-9 reclamar o pago íntegro do IBI por parte de Audasa, e ao propio Concello de Vigo, a elaboración dos informes económicos e xurídicos pertinentes cara a levar a cabo dita reclamación.\n“En Vigo a cuestión do IBI está en debate permanente, e para o goberno local a cuestión do tramo da AP–9 que pasa por Vigo debería considerarse cos mesmos criterios que o fixo con respecto ao Hospital Álvaro Cunqueiro. Ningunha delas debería ter exención no pago do IBI, repercutindo estes cartos nas contas do Concello de Vigo en lugar de nas empresas privadas que xestionan ambas infraestruturas” engade Rubén Pérez, voceiro do grupo municipal.


O pontevedrés Daniel Sanmartín volverá facer soar o órgano de Santa Clara\n13 mayo 2022 14:25 h.\nPontevedra Santa Clara órgano Orquesta Clásica de Vigo Daniel Sanmartín\nManuel Martínez xunto ao órgano de Santa Clara. GONZALO GARCÍA\nO musicólogo tocará o instrumento no concerto que ofrecerá a Orquesta Clásica de Vigo o día 17 de maio na antiga igrexa conventual ▶Lores agarda chegar a un acordo coas clarisas para adquirir a peza, actualmente en depósito, e poder iniciar o seu proceso de restauración para que recupere "todo o seu esplendor"\nDespois de cinco anos parado, o órgano de Santa Clara volverase escoitar en Pontevedra. Será o 17 de maio, nun concerto da Orquesta Clásica de Vigo, na que o musicólogo pontevedrés Daniel Sanmartín se encargará de tocar un instrumento que xa probou hai uns meses. A actuación foi presentada este venres polo alcalde, Miguel Anxo Fernández Lores, e polo director da agrupación orquestral, Manuel Martínez Álvarez-Nava, que destacaron a singularidade desta peza, "a auténtica xoia da coroa deste espazo".\nO recital, no que se interpretarán obras de Mozart, Andrea Luchesi e Philip Glass, comezará ás 20.00 horas e a entrada será libre e gratuíta ata completar cabida (por estrita orde de chegada). Segundo avanzou a concelleira Carme Fouces, a orquestra ocupará o espazo do coro, xunto ao órgano, e o público estará na antiga igrexa, de cara ao altar, "exactamente como se facía durante o culto", onde haberá unha pantalla que permitirá seguir a interpretación da orquestra e do organista.\nLores aproveitou a súa comparecencia para lembrar que o órgano de Santa Clara, o único ibérico (finais do século XVIII) que se conserva na provincia de Pontevedra (a excepción doutro da Catedral de Tui que permanece inoperativo), non é propiedade do Concello, senón que o mantén en depósito. A intención do alcalde é que se negocie coas clarisas a súa adquisición para, unha vez se produza a compra, poder empezar a traballar nun proceso de restauración que lle permita "recuperar todo o seu esplendor".\nMartíñez Álvarez-Nava referiuse ao de Santa Clara como "un concerto único, moi especial" e contou que a idea de realizalo foi do propio Daniel Sanmartín. Explicou que todo o recital se concibiu cun propósito divulgativo, "para que a cidadanía coñeza o seu patrimonio".\nAsí se realiza el desescombro y la limpieza del antiguo convento de Santa Clara\nO pontevedrés Daniel Sanmartín volverá facer soar o órgano de Santa...\nO Porriño acolle do 26 ao 29 de maio a súa Feira do Libro\nLuís Rei: "Os escritores somos axentes do servizo secreto da propia conciencia"\nOs Premios María Casares prepáranse en Pontevedra


Fomento remata os traballos de mellora do firme da N-VI en Outeiro de Rei - Terrachaxa.com\n22 Feb 2019 Actualidade, Outeiro Actualidade, Outeiro\nA subdelegada do Goberno, Isabel Rodríguez, supervisou as obras de mellora do firme que realizou o ministerio de Fomento na estrada N-VI ao seu paso polo concello de Outeiro de Rei. Isabel Rodríguez destacou que “Fomento está a facer obras nas principais estradas e en moitos concellos da provincia porque a prioridade deste Goberno é que Lugo dispoña das mellores infraestruturas”.\nA subdelegada visitou a primeira fase da actuación de emerxencia en Outeiro de Rei, onde remataron hoxe os traballos de reparación do firme que se realizaron nun treito de algo máis de 6 kilómetros. Para a semana que vén, Fomento ten previsto continuar as obras de mellora do firme e a seguridade vial na mesma estrada en dirección a Pedrafita.\nEstas obras forman parte dunha actuación que leva a cabo Fomento en catro das principais estradas da nosa provincia. Ademais da N-VI, realizanse melloras do firme na N-540, a N-120 e a N-634. O investimento total nestas obras é de 2,22 millóns de euros. Unha actuación coa que o Goberno traballa para manter en bo estado de conservación a rede estatal de estradas na provincia de Lugo.\nCo mesmo obxectivo, Fomento leva investidos na conservación e mantemento das estradas da provincia máis de 21,1 millóns de euros nos últimos meses. Para este ano, os Presupostos Xerais do Estado incluían unha partida de 26 millóns de euros para o mesmo fin.\nAnterior A Deputación destina 77.500 euros para rehabilitar a pista ao Víncalo\nSeguinte Abre o prazo de solicitude das axudas para a contratación de orientadores laborais


Vivir e traballar sen coche é desexable… e posible | Consumer - Part 3\nEn transporte público ou compartindo coche\nPasarse ao transporte público\nCanto aforrarían o Individuo A e o B se aparcasen o coche e subisen ao transporte público? O individuo A gastaba ao mes 156,31 euros por desprazarse en coche diariamente desde unha cidade da periferia madrileña á capital. O percorrido era de 25 km, o que na rede de transporte público de Madrid se traduce en que o seu punto de orixe era o da zona B2. Realiza 10 viaxes semanais, un total de 40 mensuais, así que paga a pena escoller a tarifa máis rendible. Segundo o sistema tarifario da rede de transportes públicos madrileño usuario dispón de tres alternativas: comprar un bono de 10 viaxes por un valor de 14,50 euros, polo que ao mes gastaría 58 euros; facerse un abono mensual que segundo a súa zona custa 60,60 euros e que pode utilizar tantas veces como queira, e non só para ir traballar, ou pode optar polo abono anual que custa 590,70 euros, que sae a 49,22 euros ao mes, co que tamén pode facer un uso indiscriminado da rede de transporte. En calquera delas, o aforro con respecto aos custos do coche rolda de media os 100 euros ao mes.\nPola súa banda, o individuo B gastaba ao mes 498,91 euros por viaxar en coche ata o lugar de traballo, desde a súa vila a Barcelona. A frecuencia é de 10 viaxes á semana e 40 ao mes. Para percorrer eses 42 km a opción en transporte público máis recomendable é o tren de proximidade. Para chegar da zona 3, a que lle corresponde á súa vila, á capital ten dous xeitos de facelo: mediante un bono mensual de uso ilimitado que lle custa 59 euros, ou un bono 10 polo que debe pagar 16,10 euros e que ao mes custa 64,40 euros. En calquera caso, se comparamos o desembolso que lle supón ir en coche a traballar fronte ao que lle custaría facelo en transporte público o aforro supera 429 euros (o 70%).\nClaro que non sempre o transporte público é unha opción real á que recorrer. A pesar de ser máis económico, non sempre está ao alcance de todos. E non precisamente polas súas tarifas. A escaseza de frecuencias e de servizos dos distintos medios de transporte públicos, xunto cun investimento de tempo maior ca en coche, nalgúns casos considerablemente superior, para cubrir o mesmo traxecto son os principais obstáculos cos que se atopan a diario aqueles que non dispoñen dunha rede de transporte público de calidade. De feito, non son poucas as asociacións e plataformas que reclaman medidas encamiñadas a mellorar a mobilidade dos cidadáns para facer do uso do transporte público unha alternativa real e non unha mera declaración de intencións. Algunhas propostas van desde o aumento da velocidade á que circulan os autobuses e os trens, o deseño e a posta en marcha de máis carrís bus-VAO (vehículos de alta ocupación) ata o cobro de peaxes ecológicas a aqueles coches nos que viaxen menos de tres persoas.\nComparativa dos custos mensuais de ir traballar en coche ou en transporte público\nCustos transporte público*\n*. A opción máis barata das tres consultadas\nCompartir o coche: pactar todo desde o comezo\nPor veces, a ausencia de liñas de transporte público ou a falta de combinacións fan que o vehículo sexa de uso obrigado. Por iso, se se comparten os gastos entre varios ocupantes de vehículo, o peto agradecerao ao final do mes. A regra de ouro para que a idea de compartir coche saia adiante é a de marcar as pautas de actuación desde o comezo co fin de evitar posibles conflitos. Hai que cerciorarse de que o grupo de persoas que comparta o vehículo sexa homoxéneo e con horarios de traballo semellantes. É necesario, ademais, fixar con exactitude os horarios e os lugares de saída e volta, deixando aberta a posibilidade de que por contratempos xustificados a hora de saída ou a de inicio da viaxe se vexa modificada. É conveniente tamén pactar os gastos que se van asumir, que deberían ser os seguintes: gasolina, peaxes, seguro, aparcadoiros, reparacións, desgaste do vehículo, e posibles multas. Por último, deberase acordar o modo de pagamento: diario coma se se tratase dun taxi ou mensual; neste caso o máis xusto sería que o montante se entregase ao comezo do mes.\nDesde hai un tempo a internet converteuse nun lugar de encontro entre a oferta e a demanda para compartir coche. Creáronse páxinas web xurdidas tanto da iniciativa pública como privada para axudar a quen desexe compartir vehículo (http://www.compartir.org/, http://www.compartircoche.net/, http://www.ciberdedo.com/). Poden ser moi útiles se non hai opción de compartir vehículo cos compañeros de empresa que fagan o mesmo percorrido ca nós. No entanto, antes de iniciar a experiencia convén manter unha pequena entrevista persoal nun lugar público e solicitar o nome da persoa e o seu lugar de traballo como medidas preventivas.\nIr a la página anterior: « Reducir carburante e aforrar\nIr a la página siguiente O factor ambiental »


O BNG pediu á Xunta que concrete compromisos de actuación do programa Rexurbe en Betanzos - Novas - Bloque Nacionalista Galego de Betanzos - BNG - Bloque Nacionalista Galego\nMercedes Queixas é deputada do BNG no Parlamento galego\n21 xan. 2022 - 10:04\nvivenda patrimonio casco-historico parlamento-de-galiza Mercedes Queixas\nBetanzos, 20 de xaneiro de 2022.- O BNG presentou unha iniciativa no Parlamento pedindo á Xunta que concrete compromisos de actuación do programa Rexurbe en Betanzos para este ano 2022. “Na actualidade, no centro histórico de Betanzos o IGVS é propietario de 20 vivendas, a maioría delas adquiridas hai máis de 10 anos”, indicou a deputada nacionalista Mercedes Queixas. “Desde o ano 2011 a Xunta rehabilitou 8 destas vivendas; consecuentemente, máis da metade das vivendas adquiridas pola Xunta están en situación de abandono en 2022”, engadiu Queixas.\n“Dada a importancia patrimonial do Centro Histórico de Betanzos e a necesidade de vivenda de promoción pública, nomeadamente por parte da mocidade, así como a importancia a nivel económico para toda a comarca pola proxección turística da localidade, para o BNG sería prioritario continuar con esta rehabilitación que coloque no mercado unha maior oferta pública de vivenda accesíbel, razón pola que foi incorporada desde o noso grupo parlamentario, como en anos anteriores, unha emenda para tal fin nos orzamentos da Xunta para 2022 que non foi aceptada polo Partido Popular”, explicou a deputada do BNG.\n“O PP vén afirmando que este investimento se recolle dentro do programa Rexurbe, pero o certo é que este non aparece territorializado, co que é imposíbel saber se o investimento é para o Centro Histórico de Betanzos ou outros, por iso pedimos que concrete investimento e prazos para a rehabilitación das vivendas que o IGVS ten en Betanzos”, concluíu Mercedes Queixas.\nO casco histórico de Betanzos é un dos máis importantes do noso país e está nun estado de conservación lamentábel, asistindo ano tras ano a unha deterioración cada vez máis irrecuperábel que fai perder relevancia e identidade histórica a Betanzos, declarada cidade do Reino de Galiza polo rei Henrique IV en 1465.


A RAG elixe Xinzo como sede dos actos do Día das Letras Galegas - Faro de Vigo\nA RAG elixe Xinzo como sede dos actos do Día das Letras Galegas\nAcollerá a sesión extraordinaria en honor a Casares - Unha mostra en Vigo ensina a súa colección de libros de "O Principiño"\nm.mato | vigo 10.05.2017 | 01:53\nCarlos Casares. // Lavandeira Jr.\nA Real Academia Galega (RAG) confirmou onte que Xinzo de Limia (Ourense) é a vila elixida para centra-lo acto principal do Día das Letras Galegas que, este ano, ten como homenaxeado ó escritor Carlos Casares. A elección do lugar obecedeceu a que Xinzo foi onde medrou o autor.\nAlí, terá lugar a sesión extraordinario da Academia. Será no salón de plenos do Concello de Xinzo. A partir das 11.30 horas, realizaranse varias intervencións arredor da figura de Carlos Casares. Os encargados de falar sobre el serán os académicos Fina Casalderrey, Henrique Monteagudo e Xesús Alonso Montero. Non obstante, o acto será pechado polo presidente da RAG, Víctor F. Freixanes.\nEn previsión de que o salón de plenos quede pequeno para acubilla-los veciños e visitantes que tamén queiran render tributo a Casares, a RAG, en colaboración co concello, instalará unha carpa na praza Carlos Casares na que haberá unha pantalla para seguir en directo o acto.\nEsta información foi facilitada pola RAG onte nun comunicado no que lembra como Casares naceu no ano 1941 en Ourense. Sen embargo, á idade de catro anos, a familia trasladouse a Xinzo, de onde procedía seu pai.\nA Academia resalta que a "comarca da Limia deixou unha importante pegada na súa vida, reflectida na súa obra literaria".\nA RAG tamén explica que ese "territorio da súa infancia e adolescencia foi o elixido para o acto central dea Real Academia Galega" inda que tamén haberá outras homenaxes noutros escenarios vitais de Casares.\nPrecisamente, outra das lembranzas que se lle ofrecen a Casares con especial agarimo é a exposición "O Principiño ao redor do mundo. A Colección de Carlos Casares", que se inaugura hoxe na Casa Galega da Cultura de Vigo, a partir das oito da tarde.\nA mostra está organizada pola Fundación Carlos Casares e o Concello de Vigo. Nela móstrase a colección de 'principiños que o escritor atesourou durante a súa vida a partir de que traducira a obra ó galego.\nIsto tivo lugar no ano 1972, nun hotel de Viana do Bolo. "A partir daquel momento -explica a organización da exposición- foi mercando calquera edición que atopara nas súas viaxes polo mundo. Tamén os amigos, sabedores do seu gusto, o agasallaban con exemplares curiosos. Así, foi medrando unha colección que en vida do escritor superaba o centenar de volumes, en diferentes linguas e dialectos do mundo".\nDende a Fundación Carlos Casares, apuntan que, precisamente a súa "misión" é dála a coñecer á poboación xa que esa era a vontade do escritor galego.\nUnha anécdota é que, inicialmente, ía formar parte da mostra "Os mundos de Carlos Casares", que anda a xirar por Galicia pero a súa relevancia fixo que adquirise formato propio. "No momento da súa morte, apunta a Fundación Casres, tiña na súa colección máis de 100 volumes de distintas edicións de Le Petit Prince en linguas xermánicas, eslavas, románicas, escandinavas e mesmo orientais", sen esquecer as da Península, así como en dialectos tal que o aragonés, asturiano ou estremeño.


Paz-Andrade. ¿Un Ortínez gallego?*, por Ramón Villares - Valentín Paz-Andrade\n<< Senda abierta al futuro, por Jordi Pujol Valentín e as aspas do muíño, por Manuel Rivas >>\nUn financieiro e político catalán pouco coñecido do gran público, Manuel Ortínez, publicou hai algúns anos un fermoso libro de memorias, Una vita entre burguesos. A leitura desde libro ilustra moito sobre a natureza do réxime político do franquismo e o modo de se colocar frente (ou dentro del) a burguesía catalana. Pero tamén ilustra sobre un segundo aspecto fundamental. Que, malia o franquismo, en Cataluña seguía en vigor a memoria das institucións republicanas e dos seus representantes, encarnados desde 1954 por Josep Tarradellas. Lendo este libro, viñeronme ás mentes analoxías (e, sobre todo, ausencias) entre a resistencia catalana baixo o franquismo e a situación de Galicia. E aquí é donde quero empatar oa figura de Paz-Andrade e, mesmo, co seu recente Epistolario, publicado por Charo Portela e Díaz Pardo, onde ecoan algunhas posicións análogas ás contadas polo Ortínez.\nDas moitas visións que se poden ofertar da vida fecunda e polifacética que tivo valentín Paz-Andrade, eu quixera reparar nesta que, sen dúbida, tería sido mesmo sorprendente para o propio protagonista e, polo tanto, resulta tal vez un chisco contrafactual ou utopista. Pero, ben mirado, qué nos impide soñar o pasado, se tan difícil se nos presenta o porvir.\nO asunto é o seguinte. Ortínez, aínda que un poco máis novo que Paz-Andrade, desempeñou un papel xerencial importante na patronal téxtil catalana durante os aos coarenta e cincoenta, foi alto cargo no Ministerio de Coemrcio nos anos sesenta e traballou nos anos setenta como axente de grandes multinacionais. Pero de forma paralela a esta actividade, Ortínez mantivo unha estreita unión política co presidente da Generalitat no exilio, Josep Tarradellas, ata o punto de pór como condición para aceptar ser nomeado director do Instituto de Moeda Extranxeira o correspondente plácet previo do seu presidente, esto é, Tarradellas. Segúndo el memo conta, o propio Franco aceptou esta condición. E, finalmente, foi un dos homes-claves na operación de retorno de Tarradellas, no ano 1977, asi como da constitución do réxime autonómico en Cataluña, asumindo o cargo de conselleiro na recuperada Generalitat.\nValentín Paz-Andrade non desempeñou cargos políticos no franquismo. Pero desenvolveu durante a sua vida actividades próximas a estas que acabo de describir. Avogado e asesor da principal patronal galega desde século, como foron os conserveiros vigueses, tamén tivo experiencia internacional como consultor da FAO, deulle pulo a unha empresa multinacional como Pescanova e considerou o desenvolvemento económcio endóxeno como a única vía de redención política de Galicia, asunto que ocupou algúns dos seus mellores libros, a comenzar por Galicia como tarea. Foi o grande herdeiro da tradición do pensamento económico e político xerado nos tempos da Solidaridade Galega e das Irmandades da Fala de orientación democrática e de política económica librecambista.\nE chegados a este punto, é onde comenza a principal diverxencia entre o curso seguido por ambas figuras. Paz-Andrade participou activamente na transición democrática, formando parte da Comisión dos Nove que negociou a reforma política con Suárez, foi electo senador nunha candidatura democrática de esquedas nas eleccións de 1977 e asistiu, ainda que pouco convencido, á construcción do réxime das autonomías. Por outra banda, Paz-Andrade mantiña unhas relacións directas e estreitas co galeguismo do exilio e con figuras senlleiras da política galega da época republicana, desde Castelao no seu día ata R. Prada ou B. Osorio Tafall.\nEra, por todos estes motivos, o persoeiro máis indicado para comandar unha soldadura entre a tradición da II República, a do Partido Galeguista, a do Estatuto de Autonomía do 36, a do Consello de Galiza, formado en Bos Aires, e a nova legalidade xurdida da transición política do Franquismo. Pero esta posibilidade nen tan xiquera foi contemplada na organización da autonomía galega. E ainda tendo en conta o feito de ter desaparecido desde tempo atrás Castelao, de estaren xa avellentados algúns líderes como Osorio Tafall ou Alonso Ríos, e de estar privado de continuidade o Consello de Galiza, a principal eiva radicada, sen dúbida, no esgazamento entre o galeguismo do interior e do exilio. Algo do que Paz-Andrade non era responsable e que tratou de combater ao seu xeito.\nEste confluencia de memoria histórica e transición democrática que, sen dúbida, moito afortalaria a nacente autonomía galega non tivo lugar, agás tal vez no maxín do propio Paz-Andrade e de gardadores da memoria, como Isaac Díaz Pardo. Disponía Galicia, na figura de Paz-Andrade dun Ortínez de seu, pero carecía do correspondente Tarradellas ou Leizaola e, sobre todo, da vontade política de construilo, como un terceiro home do que ten falado o Manuel Rivas a propósito de Alonso Ríos. Outros motivos vieiros choídos que leva tido esta terra...\n* Publicado en "Valentín Paz-Andrade", Vigo: SIPSA, 1999, pp, 37-39.


O Fiadeiro da Lingua: xaneiro 2013\n31 de xan. de 2013\nVISITA DA ESCRITORA ELENA GALLEGO\nO día 28 de xaneiro, a escritora Elena Gallego Abad, visitou o noso Instituto para dar unha charla sobre a súa triloxía Dragal.\nO director, Juan Guerra, fixo unha pequena reseña biográfica sobre a autora. Así enterámonos de que naceu e creceu en Verín e que foi alumna do noso instituto. Elena Gallego confesounos que o primeiro libro da triloxía escribiuno para que o lera só o seu fillo. Sen embargo decidiuse a presentalo a un concurso e agora ve cumprido o seu soño de ser escritora. Tamén nos cometou o importante que son as novas tecnoloxías para promocionar a súa obra. Dragal ten páxina web e perfil de facebook! Gracias a ela entereime que bookcrossing consiste en deixar libros en distintas partes do mundo e seguir a súa pista ó longo do tempo. Algún exemplar de Dragal empezou na China e outro xa chegou a Italia.\nMoi amable, Elena Gallego, asinounos os libros a todos os que llo pedimos e a súas dedicatorias foron moi agarimosas. A min escribiume: “Este Dragal, a herdanza do Dragón é para Fernando. Benvido as páxinas do Dragón”.\nEn resumo, foi unha experiencia moi positiva que me gustaría repetir con outros autores galegos.\nResumo da experiencia escrita por Fernando de 3º da ESO\nPublicado por O Fiadeiro da Lingua ás 03:05 Ningún comentario:\nParticipade neste concurso fotográfico sobre o Entroido de Verín. Facede fotos durante estas festas coas vosas cámaras, móbiles… e gañade o concurso.\n· Tema: O ENTROIDO\n· Para toda a comunidade educativa En formato dixital\n· Farase unha exposición coas fotografías presentadas\n· Haberá agasallos para os mellores\n· Mandar ao correo: ofiadeirodalingua@gmail.com antes do 20 de febreiro.\nIES TABOADA CHIVITE . EQUIPO DE DINAMIZACIÓN LINGÜÍSTICA\nPublicado por O Fiadeiro da Lingua ás 05:02 Ningún comentario:


A alcaldesa da Coruña levará directamente a área de normalización lingüística - POLÍTICA - Sermos Galiza - Diario de intereses galegos\nX.M. 25 xuño 2019 18:08 h.\nGoberno local da Coruña\nNormalización Lingüística Goberno local A Coruña\nAo estar constituído por apenas 9 integrantes —un menos dos que tiña o tamén monocolor goberno da Marea Atlántica—, a alcaldesa da Coruña vaise ver obrigada a asumir áreas de xestión, en concreto as de Seguridade Cidadá, Barrios e Normalización Lingüística. A respecto desta última, está por ver se Inés Rey, que alterna o uso do galego e o castelán nas súas intervencións públicas, adopta a lingua propia do país como o seu idioma de expresión habitual dentro da institución. En todo caso, e tendo en conta a historia do PSdeG na Coruña —formación durante longos anos liderada por Francisco Vázquez, dirixente non precisamente comprometido co galego—non deixa de chamar a atención que o departamento que se vai encarregar de promover os usos da lingua na cidade vaia ser dirixido pola número un do goberno local.\nNo goberno, cuxa composición se deu a coñecer esta terza feira, sobrancean dúas figuras: a de Jose Manuel Lage Tuñas, dirixente moi próximo a Valentín González Formoso, líder provincial do PSdeG e presidente da Deputación da Coruña, e a do aínda deputado autonómico (está previsto que dea paso a unha compañeira no Pazo do Hórreo ao rematar o actual período de sesións) Juan Díaz Villoslada.\nEn concreto, Lage Tuñas, representante do grupo na Deputación, asumirá a portavocía do goberno local, ben como as carteiras de Facenda, Economía e Réxime Interior, en tanto que Villoslada xestionará Urbanismo (co prato forte por diante do planeamento da fachada marítima da cidade), Vivenda e Mobilidade.\nO executivo coruñés terá catro tenencias de alcaldía, en mans de Juan Ignacio Borrego (primeiro tenente de alcalde, con responsabilidades sobre Deportes), Yoya Neira (Igualdade, Benestar Social e Participación), Esther Fontán (Medio Ambiente e Sostenibilidade) e Eva Martínez Acón (Innovación, Industria, Empresa e Consumo).\nCompletan o gabinete Javier Celemín (Educación, Cultura e Memoria Histórica) e Diana Cabanas (Turismo e Comercio, con competencias tamén sobre as festas e o Instituto Municipal Coruña Espectáculos).


Os salesianos son os titulares do noso colexio e Don Bosco o seu fundador.\nXoán Bosco nace o 16 de agosto de 1815 en I Becchi, caserío de Castelnuovo d’Asti (hoxe Castelnuovo Don Bosco)\nA súa familia é de humildes campesiños. Queda orfo de pai aos dous anos. A súa nai Margarita sácao adiante, ensinándolle a traballar a terra e a ver a Deus nas realidades da vida.\nOs nove anos un misterioso soño marca a súa vida. O seu camiño queda orientado para ser sacerdote. Xa como sacerdote Don Bosco chega a Turín en 1841 en plena revolución industrial. Don José Cafasso, o seu director espiritual, dálle este consello:\n“Camiña e mira ao teu redor”. É así como o mozo sacerdote explora a miseria humana. Sacudíndoo con forza.\nOs suburbios de Turín, cidade industrial, eran fervedoiros xuvenís, focos de perversión e de pelexas, verdadeiras zonas de desolación. Adolescentes sen traballo e aburridos vagabundeaban polas súas rúas. As cárceres impresionábanlle de maneira sobrecolledora. Sae delas totalmente decidido: “Como sexa, debo facer o imposible para evitar que encerren nelas a rapaces tan mozos”.\nMoitos párrocos da época esperaban que os mozos emigrantes foran as súas igrexas e sancristías a recibir a catequese tradicional. Outros tentaban probar novas formas de apostolado, un apostolado volante indo directamente a fábricas e talleres, comercios, e prazas. Don Bosco é un deles. A partir de 1841 comeza a acoller na súa casa, no Oratorio, aos primeiros mozos da rúa.\nDende ese momento o número de nenos e mozos acollidos por Don Bosco comezará a medrar exponencialmente porque moitos rapaces non teñen a onde ir a durmir. A súa primeira bienhechora é a súa nai, Margarita, pobre campesiña analfabeta que ten por aquel entón 59 anos, deixa a súa casa na aldea e acompaña ao seu fillo. Encargarase da cociña e da roupa dos mozos. Máis de un daqueles mesmos rapaces que teñen a Don Bosco como pai e mestre, queren chegar a ser como el.\nE así nace a Congregación Salesiana co nome de Sociedade de San Francisco de Sales. En outono de 1853 empezan a funcionar en Valdocco os primeiros talleres. Don Bosco en persoa é o primeiro mestre. Despois de estender a Congregación e o seu Sistema Preventivo por todo o mundo (Italia, Francia, España, Arxentina,…), Don Bosco more o 31 de xaneiro de 1888.\nUnha das súas últimas frases está dedicada a quen máis amou: “Decídelle os meus rapaces que os espero no Paraíso”. Hoxe os Salesianos están presentes en 134 países. Don Bosco movido por o Espírito Santo deu vida a varias forzas apostólicas e a un amplo movemento de persoas, que de diferentes maneiras, traballan a favor dos mozos e das clases populares.


Os avogados de Santiago celebrarán o día 22 a súa festa anual\nEstá previsto que asistan máis de 300 persoas\nO Colexio de Avogados de Santiago celebrará o venres 22 de febreiro a festividade de San Raimundo de Peñafort, cun programa de actos aos que está previsto que asistan máis de 300 persoas, entre autoridades locais e autonómicas dos ámbitos xurídico, político e civil.\nO programa comezará ás 18,00 horas cunha misa na Igrexa de San Paio de Antealtares en recordo dos compañeiros falecidos, informou a entidade colexial, para dar paso ao acto solemne no Salón Nobre do Colexio de Fonseca ás 19,00 horas, ao que asistirán máis de 300 persoas. A xornada pecharase cunha cea de confraternización nun hotel compostelán.\n"É unha cita xa clásica para a profesión, a festividade de San Raimundo é a nosa festa anual, que ademais en 2019 coincide co 175 aniversario do Colexio de Avogados de Santiago", asegurou o decano da institución, Francisco Rabuñal.\nEste ano, o X Premio Dereitos Humanos entregarase á residencia de anciáns das Hermanitas da Caridade de San Marcos, "polo seu labor constante e desinteresado para mellorar a vida das persoas maiores", sinalou a entidade colexial.\nMentres, César Rúa Martínez, Pedro Trepat Silva e José López Fernández recibirán as insignias de Ouro do Colexio de Avogados de Santiago por cumprir 40 anos no exercicio da avogacía. Pechará o acto a tradicional xura ou promesa de novos letrados.


Fotografías de calidade que nos guían visualmente por todos os recunchos da cidade. E textos ben escritos e mellor documentados que conforman un precioso material divulgativo para coñecer detalles, anécdotas e situacións que a cidade foi xenerando ao longo do tempo. Un libro sobre a nosa historia urbana, que ven ampliar as bibliotecas da capital, o orgullo urbano e a certeza de que Pontevedra chega a nós despois de trazar gran percorrido pola cultura de cada época.\nA cidade é un ser vivo que vai movéndose coa enerxía das súas xentes, e eso reflíctese tamén nestas páxinas. Podemos comprobar con facilidade cómo foi transformándose nos últimos tempos, gañando vida e dinamismo polos catro costados. E como a transformación continúa máis viva ca nunca, podemos concluir que moitos dos espazos aquí recollidos serán historia en poucos anos.\nEste libro vainos servir para recoñecer o estado da cidade hoxendía, dez anos despois de iniciado o século XXI, polo que podemos consideralo o xérmolo que en futuras edicións irá medrando coa Pontevedra que se renova por momentos para entregarse con máis agarimo ao estilo de vida do noso tempo.\nDisfrutade do precioso exercizo de memoria histórica relatado nestas páxinas acaídas e amables que nos farán querer máis intensamente este fermoso anaco de mundo chamado Pontevedra.


Redacción XA, autor en GALICIAXA - Páxina 597 de 612\nOs dous ocupantes dun camión resultaron feridos tras envorcar ao paso da localidade lucense de Begonte. Foi o mesmo condutor quen, ao fío das sete da mañá deste martes, chamou…\nMinuto de silencio en Lugo en solidariedade coas vítimas dos incendios\nMinuto de silencio ás doce e media ante a Delegación Territorial da Xunta en Lugo en solidariedade coas vítimas dos incendios que está a sufrir Galicia.\nA situación meteorolóxica que se está a experimentar en Galicia este luns está a complicar a actuación dos medios aéreos nos incendios rexistrados na nosa comunidade. Os principais problemas viñeron…\nAo igual que a maior parte dos lucenses, hoxe os Deputados do Goberno Provincial continúan cos veciños das súas respectivas Comarcas e Concellos, apoiando ás familias afectadas polos lumes e…\nToda Galicia chora esta mañá ao ver parte dos nosos montes calcinados. Pero especialmente toda Galicia chora pola perda de tres persoas xa confirmadas e quero que as primeiras palabras…\nO Sindicato Labrego Galego quere expresar a súa consternación e dó pola vaga de lumes que está a asolar Galiza e que arrasa milleiros de hectáreas e que xa provocou…\nReabre a piscina de Vilalba despois do investimento de 260.000 euros na súa mellora\nCumprindo os prazos previstos, e despois dunha inversión de 260.000 euros, reabre este luns 16 de outubro as súas portas a piscina municipal de Vilalba. Así, a zona de baño…\nA segunda xornada da terceira división nacional de tenis de mesa disputada no pavillón da Mato Vizoso concluía cunha derrota do Tdm Basanta Souto ante os veciños de Lugo, o…\nA incerteza xorde cara ao futuro de forma natural. Por iso, psicoloxicamente foi é e será necesariamente importante renovar situación para ser creadores dun entorno axeitadamente beneficioso para a sociedade….\nYoutube, unha nova maneira de facer fortuna\nOs tempos cambian; os xeitos de gañar diñeiro… tamén. Xorden así profesións novas como a de youtuber ou content creator. E ben, que é un youtuber? Pois é unha persoa…\nO Ministerio do Interior elabora anualmente un informe sobre o número de persoas desaparecidas no noso país, no que se inclúen tanto aquelas desaparicións resoltas, como as que se transforman…\nA portavoz de Igualdade do Grupo Socialista, María Pierres, reivindicaba o venres “unha estratexia particular galega” a partir dun Plan Estratéxico de Igualdade de Xénero no Medio Rural de Galicia…\nHai xa moito tempo que teño asumido que, en non poucas ocasións, aqueles que mais falan de liberdade e de democracia non son os máis exemplarizantes a hora de exercelas,…\nAnterior 1 … 595 596 597 598 599 … 612 Seguinte


O BNG súmase a convocatoria cidadá para a celebración unitaria do Día da Patria - Novas - BNG do Saviñao - BNG - Bloque Nacionalista Galego\nBNG do Saviñao 20 xul. 2015 - 17:12\nbng da patria do súmase convocatoria\nO BNG sumouse á convocatoria cidadán plasmada no Manifesto pola unidade que convida ás forzas políticas e ao conxunto da cidadanía á celebración unitaria do Día da Patria. Neste sentido, a manifestación do 25 de Xullo estará encabezada, seguindo a proposta desta plataforma cívica, por unha pancarta que portarán representantes do colectivo convocante da mobilización unitaria.\nQueremos partillar ese 25 de Xullo unitario, compartir c@s nacionalistas, -organizados en forzas políticas e non organizados-, que pensen que Galiza merece un apoio de todos e de todas para facer oír a súa voz, que queren ver recoñecidos os seus dereitos nacionais, que aspiran a que Galiza poda gobernarse de forma plena, ter soberanía para decidir sobre as cuestións que afectan á vida da xente deste país, explicou Vence.Imos estar detrás desa pancarta que vai encabezada por persoas que non representan a partidos políticos concretos senón ao conxunto do país que, baixo o lema A nación galega, expresará iso: que moita nación galega vai estar detrás desa pancarta reivindicando os nosos dereitos nacionais como pobo, avanzou o portavoz nacional, Xavier Vence, confirmando o apoio do Bloque a esa convocatoria.\nManter o status de Galiza como nación en pé de igualdade co resto das nacións do mundo, respecto e normalización plena da lingua e cultura propias, dotarnos das ferramentas que permitan darnos un futuro esperanzador son, dixo Vence, desexos compartidos por moitos galegos e galegas e organizacións políticas. Con todos, o BNG quere compartir ese día singular para reivindicar os nosos dereitos nacionais.\nDesde o BNG do Saviñao queremos convidarte a que participes dos actos do 25 de xullo, haberá un autobus gratuito para acudir á manifestación unitaria así como tamén está organizado un xantar comarcal no recinto do FESTIGAL.\nSi queres anotarte ao bus ou ao xantar podes responder a este correo ou chamar ao local comarcal do BNG en horario de 17h a 21h ao tlfn 982 416027.


Caipirinha - Os Fogóns de Tona & Anxo\nEscrito por Anxo Fole en 21/12/2021 en Cócteles\nO caipirinha é unha bebida moi famosa de orixe brasileiro. Faise con cachaça, unha bebida alcohólica destilada que provén da cana de azucre. No Brasil é unha bebida moi común, tómase a todas horas, incluso coa comida.\nO seu nome é un diminutivo da palabra caipira, que se emprega para referirse a alguén que procede do campo. A orixe desta bebida está nunha receita popular feita con limon, allo e mel para curar a gripe.\nDa receita orixinal xurdiron numerosas versións con outras froitas como o caipirinha de froita da pasión ou de amorodo. Ou incluso con outros destilados, como o caipiroska, que emprega o vodka en lugar da cachaça.\nO habitual é facela no mesmo vaso que a imos tomar, pero se temos que preparar moitas xuntas podemos empregar un recipiente máis grande e logo botalo en vasos.\nEste cóctel faise directamente no vaso onde o imos beber e necesitamos xeo picado. Podemos mercar xeo picado ou botar unhas pedras de xeo nunha bolsa de conxelar e golpealas cun morteiro até que se desfagan todas.\nLavamos e cortamos as limas en anacos pequenos e engadímolas ao vaso.\nBotámoslles o azucre por enrima e machucamos todo cun morteiro até expremer as limas.\nEngadimos a cachaça e enchemos o vaso de xeo picado.\nAdornamos cun anaco de lima no vaso.


A Xunta de Galicia promoverá de xeito inmediato a instalación de cámaras de vixilancia na Catedral de Santiago – CanalBarbanza.com\nA Xunta de Galicia promoverá de xeito inmediato a instalación de cámaras de vixilancia na Catedral de Santiago\nBy CloudyX on 14 marzo, 2019\nO conselleiro de Cultura e Turismo, Román Rodríguez, explicou hoxe aos medios de comunicación a necesidade de coordinar co resto de administracións un sistema de videovixilancia arredor da Catedral de Santiago, como elemento disuasorio “para que este tipo de atentados contra o patrimonio non se repitan”.\nNesta liña, o titular de Cultura e Turismo manifestou “o máis profundo rexeitamento” ás novas pintadas que apareceron esta mañá na contorna do Templo compostelán e a praza do Obradoiro. Uns actos, en palabras do titular de Cultura, “que enturbian a imaxe de Galicia e son un atentado contra o patrimonio”.\nRomán Rodríguez subliñou o “o importantísimo esforzo colectivo” que se está a facer desde Galicia para ter en perfecto estado a Basílica para o Xacobeo 21 e explicou que “temos que evitar que este tipo de accións se convertan en norma e esteamos cada pouco tempo limpando o exterior da Catedral”, da que recordou é “o punto de destino de millóns de persoas” e “o ben cultural e emocional máis importante” da nosa comunidade.\nO conselleiro rematou as súas declaracións lembrando que este tipo de actos teñen a cualificación de infracción grave e a lei de Patrimonio Cultural de Galicia prevé sancións económicas para os responsables que van dos 6.000 aos 150.000 euros, e chamou a atención sobre o excepcional dos feitos e o carácter “acolledor e respectuoso co Patrimonio Cultural” da inmensa maioría da cidadanía galega\nCo obxectivo de acurtar prazos e.\nA Xunta de Galicia, por medio.\nA Xunta de Galicia destinará máis.


A folga da xustiza segue tras romper de novo o diálogo Xunta e sindicatos, que baixan a súa demanda a 180 euros\nProtesta de traballadores de xustiza en Galicia ás portas da Xunta. SINDICATOS\nA folga indefinida dos funcionarios da xustiza galega, que paraliza xulgados e rexistros civís desde pasado 7 de febreiro, seguirá tras "romper" de novo as negociacións entre Xunta e sindicatos, que, nesta xornada, rebaixaron dez euros a súa esixencia de incremento retributivo, ao pasar de 190 a 180 euros máis ao mes lineais para todos os corpos.\nO guión dos últimos encontros repetiuse este luns, cando, pouco despois das 11,00 horas, a delegación negociadora do Executivo -encabezada pola secretaria xeral técnica de Vicepresidencia, Beatriz Cuíña; o director xeral de Xustiza, Juan José Martín; e o seu homólogo de Función Pública, José María Barreiro-, sentaron co comité de folga.\nFixérono nunha sala do complexo administrativo de San Caetano, o mesmo no que houbo cola de funcionarios con escritos para trasladar ao vicepresidente, Alfonso Rueda, que non aceptaban a "oferta de peche" que na anterior reunión puxo sobre a mesa o Executivo: unha subida de 135 euros ao mes para forenses, 133 para xestores, 108 para tramitadores e 105 para corpos de auxilio.\nOs funcionarios da xustiza queren evidenciar que, a pesar de que a Xunta interpreta que as asembleas, ao votar maioritariamente que os sindicatos puidesen baixar a esixencia de 190 euros, instábaos a aceptar a proposta da Administración, en realidade non é así. Tamén apoiar ao comité, no que están integrados SPJ-USO, Alternativas na Xustiza-CUT, UXT, STAJ, CSIF, CIG e CC.OO., en representación dun colectivo duns 2.700 traballadores.\nNesta conxuntura, como se avanzou, o Goberno non variou a súa cifra mentres que os sindicatos rebaixaron en 10 euros a súa última petición de subida salarial puíndo as condicións, por exemplo, que se materialice en dous anos no canto de en tres, e que o 70 por cento abónese xa neste 2018.\nTamén se falou das amortizacións, outra reivindicación na que non hai acordo, aínda que si se aproximaron as posturas no que respecta ás baixas por incapacidade temporal (IT), substitucións e reforzos. Nas dúas primeiras cuestións xa se avanzou no encontro previo ao deste luns.\nO ESCOLLO RETRIBUTIVO\nComo en anteriores reunións, houbo un receso dunha hora no que os representantes da Xunta marcháronse e os membros do comité de folga perfilaron a postura a defender. E como en encontros previos, tamén, o resultado foi o mesmo: desacordo. Así, antes das 14,00 horas, os representantes da Xunta abandonaron definitivamente a sala de negociación\nA continuación, Juan José Martín constatou, en declaracións aos medios, que as negociacións estaban "rotas" e que a nova proposta dos sindicatos seguía sendo "inasumible" para o Executivo.\n"A cuestión económica impide o acordo", sentenciou, antes de aludir á rebaixa de 10 euros que sitúa a esixencia sindical en 180 máis ao mes para todos os corpos. Ao tempo, lamentou que os sindicatos incorporen, ademais, novas demandas como reducir de tres a dous as anualidades para que se concrete a subida, ou pedir que neste 2018 abónese xa "o 70 por cento".\n"E outras cuestións que ninguén entende, como recuperar mediante un plan de actuación os descontos que se lle fan e seguiranse facendo a quen secunden a folga", reprobou o director xeral, quen insistiu en que os traballadores "non entenderon a mensaxe que os seus propios compañeiros enviáronlles" nas asembleas da semana pasada.\nSe Rueda e o presidente galego, Alberto Núñez Feijóo, inciden en que, tras unha quincena de reunións con até oito propostas por parte da Administración, a situación non pode derivar "nunha poxa", o director xeral ratificou que a última cifra económica dada era a que seguía sobre a mesa. "Baixamos a escoitarlles", dixo Martín, quen insistiu en que os 180 euros que os sindicatos reclaman son "inasumibles".\nDe feito, lembrou que o Executivo traballa cos recursos de todos os galegos, polo que non é "aceptable" pensar nun incremento que "chegaría ao 20 por cento" se se computa a subida pactada no ámbito estatal para todos os empregados públicos.\n"Tamén falamos dunha cláusula de revisión que nos sitúe non só no posto no que acabemos con este posible acordo (na táboa salarial comparativa por autonomías), senón que nos manteña equidistantes do anterior e do posterior posto. Xa tería efectos este ano e, cada vez que houbese unha subida nas comunidades ou no 'territorio Ministerio' teríase que aplicar", sinalou.\nDo mesmo xeito, explicou que se puxo sobre a mesa a posibilidade de "recuperar o traballo cun plan de actuación" e ratificou que non houbo acordo nas amortizacións. "Temos 31 prazas que eles consideran que deben entrar no plan de actuación e nós non porque se fala de órganos de nova creación", trasladou.\n"E non se pode, a base de amortizar, crear novos órganos. É dicir, con esas prazas hai que reforzar órganos con carga de traballo inasumible... falamos de penais ou xulgados de violencia de xénero, e non crear novos órganos á conta doutros nos que fai falta persoal", apostilou.\nNo tres puntos restantes -IT, substitucións e reforzos-, admitiu que, aínda que non están pechados "ao cento por cento", a Xunta trasladoulles un borrador dunha reforma normativa sobre a que, en principio, podería "haber acordo", pero debería analizarse nunha mesa sectorial posterior á solución do actual conflito.\nAsí, aínda que ambas as partes mostráronse abertas a retomar o diálogo, queda no aire cando se producirá unha nova reunión. Os sindicatos mostráronse favorables a acudir cando sexan convocados pola Xunta, pero Araújo matizou que, a día de hoxe, non está na vontade do comité de folga dar o primeiro paso. "Tócalles mover ficha", resolveu.


A Casa das Insuas de Rábade celebra en febreiro a tradicional xornada de poda de vimbios - Terrachaxa.com\nA Casa das Insuas de Rábade celebra en febreiro a tradicional xornada de poda de vimbios\n25 Xan 2021 Actualidade, Rábade Actualidade, Rábade\nO sábado 6 de febreiro, de 10:30 a 14:00, a Casa das Insuas de Rábade acollerá a súa xornada anual de poda de vimbios para cestería no Prado da Ponte. Nesta xornada realizarase a poda e mantemento de vimbios para cestería.\nÓ inicio da actividade explicaranse as estritas medidas de uso debidas á pandemia, que serán de obrigado cumprimento. É obrigatorio o uso de máscara en toda a actividade, así como manter a distancia de seguridade. Tamén as prazas están limitadas á lexislación vixente e non está permitida a asistencia de persoas que vivan en concellos con peche perimetral.\nOs interesados en participar deberán inscribirse na direccion casadasinsuas@gmail.com ou no teléfono 680 560 882.\nEtiquetas Casa das ÍnsuasPrado da PonteRábadevimbiosxornada\nAnterior Anpas da comarca reciben unha achega para facer actividades contra a violencia\nSeguinte A presión hospitalaria dispárase na provincia pola covid


Cal é o teu pemento favorito? | Consumer\nAdemais da cor ou o sabor, os pementos ofrecen posibilidades gastronómicas distintas, xa que non todos serven paira as mesmas receitas\nPor Laura Caorsi 17 de Setembro de 2018\nDoces ou picantes ? En materia de pementos, esta é a primeira gran elección. Só a primeira, porque despois veñen moitas outras. Existe una gran variedade de pementos e, entre eles, non só cambia a forma, a cor ou o tamaño; tamén hai diferenzas gastronómicas. A elección duns ou outros dependerá do tipo de prato que queiramos preparar e, por suposto, dos nosos gustos.\nEntre os pementos picantes, non todos pican igual. Algúns, como os morrones, non pican; mentres que outros, como o chile tabasco, pódennos emocionar até as bágoas. Esta sensación de ardor depende da cantidade de capsaicina que conteña o pemento, e a maneira máis coñecida de medir ese efecto é a Escala Scoville . Esta escala vai desde 0 até 3.000.000. O tres máis picantes do mundo son o Pepper X, o Dragon’s Breath e o Carolina Reaper. Calquera deles é 50 veces máis picante que a pementa de Cayena.\nOs pementos picantes utilízanse principalmente paira aperitivos (asados ou fritos), en encurtidos e paira facer pemento. Os exemplares máis coñecidos deste grupo son os pementos do piquillo (que tamén poden ser doces) e os de Padrón (de Herbón), ambos con Denominación de Orixe Protexida.\nPiquillo. É un dos produtos estrela da horta de Navarra. De cor vermella intenso, ten forma triangular e mide uns sete centímetros de longo. Este pemento, que se produce en Lodosa , véndese asado e en conserva. Suxestión de presentación: recheos (de carne ou marisco) ou sobre pan tostado, combinado con bonito .\nPadrón. O pemento de Padrón, como se coñece, é galego. Hai outros similares que se venden con este nome, aínda que non se cultivan alí. Por iso, o verdadeiro pemento de Padrón adoptou o nome de. pemento de Herbón . Estes froitos, pequenos, alargados e de cor verde brillante, teñen una peculiaridade: non todos presentan o mesmo sabor. Uns pican e outro non. Suxestión de presentación: fritos, con sal, paira compartir.\nChoricero. Non crece nos balcóns, pero é onde máis se ve: colgado, en ristras e secar ao aire. Este pemento vermello utilízase como ingrediente paira preparar guisos e estofados. Emprégase o seu pulpa, que se rehidrata antes de engadila á cazuela. Ademais de seco, tamén se comercializa en bote, listo paira usar.\nEstes pementos, que non pican, pódense comer crus (en ensaladas ou vinagretas), rehogados, en guisos e mesmo á grella, recheos e ao forno. Tamén se utilizan paira facer pemento. Entre os máis coñecidos están o pemento italiano, o morrón e a ñora.\nGernika. De cor verde e sabor suave, este pemento é un gran embaixador culinario de Euskadi. Cultívase en diversas zonas do País Vasco, non só en Gernika, aínda que leva este nome en honra ao tradicional mercado que se celebra neste municipio biscaíño cada luns. O seu principal característica é que se colleita antes de que chegue a madurar, o que lle confire una textura especial. Suxestión de presentación: fritos, cun pouco de sal, como guarnición de carnes vermellas.\nItaliano. A súa carne é suave e presenta una pel fina e delicada que cambia de cor a medida que o froito madura. Os exemplares máis precoces son de cor verde brillante; os máis maduros, por completo vermellos. Este pemento é bastante estilizado; pode medir máis de 20 centímetros de longo e ten forma puntiaguda.\nMorrón. Hai quen coñece aos pementos morrones como pementos semáforo, xa que se poden atopar con tres cores: verdes, amarelos e vermellos. A diferenza de cor depende do punto de maduración; por iso é polo que a algunhas persoas sente mellor o morrón vermello que o verde, xa que o sabor deste último é máis intenso. Os pementos morrones son grandes, carnosos e de pel grosa, una característica que permite preparalos recheos de alimentos líquidos ou acuosos, como o ovo, por exemplo.\nÑora. É un pemento pequeno e redondeado, de cor vermella escuro e pulpa carnosa. Habitualmente, a ñora comercialízase deshidratada e emprégase na cociña dun modo similar ao pemento choricero, rehidratándola paira recuperar o seu pulpa. É moi típica da gastronomía levantina, onde se usa en numerosas receitas.